คลอดประกัน คนรายได้น้อย เดือนพ.ย.นี้
คลังเตรียมทำประกันอุบัติเหตุให้คนจนที่ลงทะเบียน เริ่ม พ.ย.นี้ กรณีเสียชีวิตได้ 1 แสน บาดเจ็บได้เงินชดเชยวันละ 300 บาท
23 ก.ย. 2559

คลังเตรียมทำประกันอุบัติเหตุให้คนจนที่ลงทะเบียน เริ่ม พ.ย.นี้ กรณีเสียชีวิตได้ 1 แสน บาดเจ็บได้เงินชดเชยวันละ 300 บาท
นายอภิศักดิ์ ตันติวรวงศ์ รมว.คลัง เปิดเผยว่า กระทรวงการคลังจะออกมาตรการทำประกันภัยอุบัติเหตุให้กับผู้ที่มาลงทะเบียนผู้มีรายได้น้อยจำนวน 8.3 ล้านราย หากเสียชีวิตจะได้เงิน 1 แสนบาท และหากบาดเจ็บหรือป่วยทำงานไม่ได้ จะได้ค่าชดเชยวันละ 300 บาท มาตรการดังกล่าวเพื่อช่วยให้ผู้มีรายได้น้อยมีความมั่นคงมากขึ้น คาดว่าจะดำเนินการได้ในเดือน พ.ย. 2559 นี้
ทั้งนี้ มาตรการทำประกันดังกล่าวเป็นส่วนหนึ่งของมาตรการที่จะออกมาช่วยเหลือผู้มีรายได้น้อยที่มาลงทะเบียนไว้ โดยกระทรวงการคลังยังพิจารณามาตรการอื่นๆ เพิ่มเติมอีกด้วย ซึ่งจะทยอยออกมาภายหลัง
ขณะเดียวกัน กระทรวงการคลังยังพิจารณาที่จะทำประกันภัยพืชผลให้กับเกษตรกรเพิ่มมากขึ้น โดยขยายการประกันภัยไปในพืชผลอื่นๆ จากปัจจุบันที่ทำเพียงแค่ประกันพืชผลข้าวเท่านั้น ซึ่งการขยายทำประกันพืชผลเพิ่ม จะส่งผลให้เบี้ยประกันที่เกษตรกรต้องจ่ายลดลงได้ในอนาคต
นายอภิศักดิ์ กล่าวว่า คลังยังได้หารือกับบริษัทประกันเพื่อให้เข้ามาทำประกันค่ารักษาพยาบาลข้าราชการที่ต้องใช้เงินงบประมาณปีละประมาณ 6 หมื่นล้านบาท การใช้ระบบประกันค่ารักษาจะทำให้การเบิกจ่ายค่ารักษาพยาบาลมีประสิทธิภาพมากขึ้น
นอกจากนี้ รมว.คลัง ยังได้ให้บริษัทประกันของไทยเร่งเพิ่มความเข้มแข็งของบริษัท เพื่อเตรียมความพร้อมในการเปิดเสรีประกันภัย ซึ่งที่ผ่านมาบริษัทประกันต่างประเทศให้ความสนใจในการเข้ามาประกอบธุรกิจในไทย แต่รัฐบาลต้องการให้บริษัทประกันของไทยมีความเข้มแข็ง พร้อมรับการแข่งขันมากกว่านี้
ทั้งนี้ รมว.คลัง ได้ขอให้บริษัทประกันหาทางทำประกันการขนส่งสินค้าให้มากขึ้น เพราะไทยมีการส่งออกนำเข้าในแต่ละปีจำนวนมาก แต่ผู้ประกอบการส่วนใหญ่จะไปทำประกันขนส่งกับบริษัทประกันต่างประเทศ ซึ่งหากมีมาตรการที่ภาครัฐเข้าไปช่วยในเรื่องดังกล่าวได้ ก็ขอให้บริษัทประกันเสนอมาให้รัฐบาลพิจารณาเห็นชอบ
นายอภิศักดิ์ กล่าวอีกว่า ธุรกิจประกันภัยตอนนี้มีมูลค่าถึง 3 ล้านล้านบาท แต่ยังเล็กกว่าตลาดทุนและธุรกิจธนาคารพาณิชย์ที่มีมูลค่าประเภทละ 10-11 ล้านล้านบาท แสดงให้เห็นว่าธุรกิจประกันยังขยายได้อีกมาก แต่ที่ผ่านมาขยายตัวได้ช้า บริษัทประกันจึงต้องประชาสัมพันธ์ให้ประชาชนเข้าใจว่าการทำประกันมีความสำคัญ เพราะเป็นการบริหารความเสี่ยงให้ลดลง